**Dôvodová správa**

1. ***Všeobecná časť***



Poslanci Národnej rady Slovenskej republiky Ing. Rudolf Huliak za Slovenskú národnú stranu a Ing. Zuzana Matejičková za SMER - sociálna demokracia predkladajú do Národnej rady Slovenskej republiky návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov.

**Cieľom predloženej novely zákona je umožnenie chovu určitého počtu hospodárskych zvierat fyzickými osobami- nepodnikateľmi - súkromnými chovateľmi pre vlastnú spotrebu a to bez akéhokoľvek postihu orgánom veterinárnej správy alebo inej formy diskriminácie.**

Súčasná právna úprava o veterinárnej starostlivosti vyžaduje od každého chovateľa hospodárskych zvierat registrovať si chov a znášať s tým spojené povinnosti, pričom pri ich nesplnení hrozia chovateľom sankcie. Chov hospodárskych zvierat a ich následná spotreba pre vlastnú domácu spotrebu je na území Slovenskej republiky tradíciou, ktorá ani v minulosti, teda pred zavedením registrácie chovu, nespôsobovala žiadne významné škody. Možné riziko nákazy nebezpečnými chorobami hovädzieho dobytka a domácich zvierat je v návrhu tohto zákona eliminované stanovením maximálneho počtu kusov chovaných zvierat a vlastnou zodpovednosťou fyzickej osoby – nepodnikateľa vykonávajúceho takýto druh chovu.

S prihliadnutím na aktuálny vývoj v oblasti potravinovej sebestačnosti a prudký nárast cien potravín spojený s infláciou, môže byť uľahčenie chovu zvierat pre vlastnú spotrebu významným opatrením pre mnoho slovenských rodín. Zároveň by sa eliminoval počet takzvaných čiernych chovov, nakoľko množstvo chovateľov ani nie je oboznámených s aktuálnou právnou úpravou. Štát by mal preto podporiť domácich chovateľov a uprednostniť ich pred zahraničnými družstvami a továrňami na spracovanie mäsa a živočíšnych výrobkov, ktoré na pravidelnej báze zaplavujú slovenský trh nekvalitnými a zdraviu škodlivými výrobkami.

Uľahčením chovu hospodárskych zvierat v minimálnom rozsahu pre fyzickú osobu-nepodnikateľa sa nielen že podporí potravinová sebestačnosť obyvateľov Slovenskej republiky a efektívne využívanie pozemkov na chov domácich zvierat, ale nepriamo sa tým nadviaže aj na naše kultúrne dedičstvo a spojitosť s prírodou.

1. ***Osobitná časť***



**Článok I**

K bodu 1

Kvalifikuje pojem hospodárske zviera pre súkromnú domácu potrebu s poukazom na Nariadenie vlády Slovenskej republiky č. 436/2022, ktorým sa ustanovujú pravidlá poskytovania podpory v poľnohospodárstve formou priamych platieb.

K bodu 2

Pojem hospodárske zviera pre súkromnú domácu potrebu je aplikovaný ako výnimka z registrácie zvierat.

K bodu 3,4

Do znenia zákona sa vkladá aj ďalší druh hospodárskych zvierat: koňovité.

**Článok II**

Navrhuje sa účinnosť zákona pätnástym dňom po jeho vyhlásení v Zbierke zákonov.